Virðulegur forseti . Ég þakka andsvarið . Ég held að það væri mikið til þess vinnandi að við tækjum eitt , tvö skref til baka og gæfum okkur svigrúm til að gaumgæfa málið betur . Það er nú þannig að hæstv. iðnaðarráðherra , Þórdís Kolbrún Reykfjörð Gylfadóttir , lýsti því yfir fyrir ekki löngu síðan að hún sæi fyrir sér að málið gæti dregist fram á haustþing 2019 . Þegar ráðherra málaflokksins , sem sagt annar þeirra ráðherra sem fer með málið sem fellur undir þriðja orkupakkann , talar með þeim hætti er orðið alveg augljóst að menn eru ekki í neinu tímahraki . Tjaldið er fallið um leið og yfirlýsing sem þessi kemur fram . Tímahrakið er ekki til staðar . Það sem virðist hafa keyrt málið áfram er að ríkisstjórnarflokkarnir hafi talið illu best af lokið . Þannig horfir það við mér , því miður .